num_pages: 158
description: Medfølende og kritisk skildring af 30'ernes ungdom og dens indstilling til tilværelsen."Midt i en jazztid" er Knud Sønderbys debutroman fra 1931. Til lyden af tidens jazztoner improviserer romanens hovedperson, Peter Hasvig, sig gennem tilværelsen på jagt efter en identitet. Han læser jura på universitetet og tjener til brødet og bogen ved at gå til hånde på et lille kontor. Alt er klappet og klart og vejen banet for en god, borgerlig livsførelse med kone, børn, fast kontortid og eget tag over hovedet. Men oprøret og usikkerheden ulmer i tankerummet under Peter Hasvigs studenterhue. Han formår ikke at se ret meget længere frem end til kanten af sin egen næsetip, og udsigten til at forpligte sig og dagligt trælle i kontorlænker skræmmer ham.Han vil som de fleste af sine jævnaldrende kammerater leve og nyde i nuet, dyrke ungdommen, kroppen og sanserne. Der bliver derfor spillet en masse tennis, solbadet på livet løs langs de nordsjællandske kyster, festet, kysset og danset tæt gennem hele romanen. Det er dog sin sag at være mønsterbryder og gøre op med den borgerlige moral, man er opdraget med. Peter Hasvigs altoverskyggende opgave i romanen bliver da også at manøvrere mellem drifter, seksualitet og frigørelse fra hverdagens trivialiteter på den ene side og tvivl, forventning og skyldfølelse på den anden.
language: Danish
title: Midt i en jazztid
publisher: Gyldendals Tranebøger